Pakuotės lapelis: informacija pacientui

Rabeprazole Actavis 10 mg skrandyje neirios tabletės
Rabeprazole Actavis 20 mg skrandyje neirios tabletės
Rabeprazolo natrio druska

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti.
-	Jeigu kiltų daugiau klausimų, kreipkitės į gydytoją, vaistininką arba slaugytoją.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją, vaistininką arba slaugytoją. Žr. 4 skyrių.

Apie ką rašoma šiame lapelyje?
1.	Kas yra Rabeprazole Actavis ir kam jis vartojamas
2.	Kas žinotina prieš vartojant Rabeprazole Actavis
3.	Kaip vartoti Rabeprazole Actavis
4.	Galimas šalutinis poveikis
5.	Kaip laikyti Rabeprazole Actavis
6.	Pakuotės turinys ir kita informacija


[bookmark: _Toc129243139][bookmark: _Toc129243264]1.	Kas yra Rabeprazole Actavis ir kam jis vartojamas

Šio vaisto sudėtyje yra veikliosios medžiagos rabeprazolo natrio druskos. Rabeprazole Actavis priklauso vaistų, vadinamų protonų siurblio inhibitoriais, grupei. Šie vaistai veikia mažindami skrandyje gaminamos rūgšties kiekį.

Rabeprazole Actavis skrandyje neiriomis tabletėmis gydomi išvardyti sutrikimai:
-	Gastroezofaginio refliukso liga (GERL), kuri  gali pasireikšti rėmeniu. GERL atsiranda, kai rūgštis ir maistas iš skrandžio patenka į stemplę.
-	Viršutinės žarnyno dalies (dvylikaprištės žarnos) opa ar skrandžio opa. Jei šios opos yra užkrėstos bakterijomis, vadinamomis „Helicobacter pylori“ (H. Pylori), Jums taip pat bus skiriami antibiotikai. Kartu vartojant Rabeprazole Actavis ir antibiotikus, infekcija išnaikinama ir opa užgyja. Tai taip pat sustabdo infekcijos ir opos pasikartojimą.
-	Zolingerio-Elisono (Zollinger-Ellison) sindromas, kai skrandis gamina per daug rūgšties.


2.	Kas žinotina prieš vartojant Rabeprazole Actavis

Rabeprazole Actavis vartoti draudžiama:
-	jeigu yra alergija (padidėjęs jautrumas) rabeprazolo natrio druskai arba bet kuriai pagalbinei Rabeprazole Actavis medžiagai (jos išvardytos 6 skyriuje);
-	jeigu esate nėščia, manote, kad galbūt esate nėščia arba krūtimi maitinate kūdikį.

Nevartokite Rabeprazole Actavis, jei kuri nors iš aukščiau išvardytų būklių Jums tinka. Jei abejojate, prieš pradėdami vartoti Rabeprazole Actavis, pasitarkite su gydytoju arba vaistininku.
Taip pat žiūrėkite skyrių „Nėštumas ir žindymo laikotarpis“.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Rabeprazole Actavis.
-	jeigu esate alergiškas kitiems protonų siurblio inhibitorių grupės vaistams ar vadinamiesiems „pakeistiesiems benzimidazolams“;
· kai kuriems pacientams buvo pastebėta kraujo ir kepenų sutrikimų, tačiau jie dažnai išnyksta, kai Rabeprazole Actavis nustojama vartoti;
· jeigu Jums buvo nustatytas skrandžio navikas;
-	jeigu Jums yra arba buvo bet kokių kepenų funkcijos sutrikimų;
-	jeigu vartojate atazanaviro (vaisto nuo ŽIV sukeltos infekcijos);
· Jūsų organizme yra sumažėjusios vitamino B12 atsargos arba yra jų sumažėjimo rizikos veiksnių ir esate ilgai gydomas rabeprazolo natrio druska. Rabeprazolo natrio druska, kaip ir visi rūgšties kiekį mažinantys vaistai, gali sumažinti vitamino B12 absorbciją (įsisavinimą). Kreipkitės į gydytoją, jei pastebėjote bet kurį iš toliau išvardytų simptomų, kurie gali rodyti mažą vitamino B12 kiekį:
· stiprus nuovargis arba energijos trūkumas;
· dilgčiojimas ir ,,adatėlių“ pojūtis;
· liežuvio skausmas ar paraudimas, burnos opos;
· raumenų silpnumas;
· sutrikęs regėjimas;
· atminties sutrikimai, sumišimas, depresija;
-	jeigu jums bus atliekamas specialus kraujo tyrimas (dėl chromogranino A);
· jeigu Jums kada nors pasireiškė odos reakcija po gydymo vaistu, panašiu į Rabeprazole Actavis, kuriuo mažinamas skrandžio rūgštingumas.

Jeigu Jums išbertų odą, ypač saulės apšviestose vietose, nedelsiant pasakykite apie tai Jus gydančiam gydytojui, kadangi Jums gali tekti nutraukti gydymą Rabeprazole Actavis. Taip pat nepamirškite pasakyti, jeigu Jums pasireiškia bet koks kitas šalutinis poveikis, toks kaip sąnarių skausmas.

Jeigu nesate tikri ar kuri nors iš išvardytų būklių Jums tinka, pasitarkite su gydytoju arba vaistininku prieš pradėdami vartoti Rabeprazole Actavis.

Jus gydantis gydytojas gali arba turi atlikti papildomą tyrimą, vadinamą endoskopija, kad galėtų nustatyti Jūsų būklę ir (arba) įsitikinti, kad Jums nėra piktybinės ligos. Prieš pradedant gydyti, turi būti įsitikinta, kad nėra skrandžio ir stemplės naviko.

Jei gydymo eigoje prasidėtų viduriavimas (vandeningas ar su kraujo priemaišomis), karščiavimas, pilvo skausmas ar jautrumas, nutraukite Rabeprazole Actavis vartojimą ir kuo skubiausiai kreipkitės į gydytoją.

Vartojant rabeprazolą, gali pasireikšti inkstų uždegimas. Požymiai ir simptomai gali būti sumažėjęs
šlapimo kiekis arba kraujas šlapime ir (arba) padidėjusio jautrumo reakcijos, tokios kaip
karščiavimas, išbėrimas ir sąnarių sustingimas. Apie tokius požymius turite pranešti gydančiam
gydytojui.

Vartojant protono siurblio inhibitorių, tokių kaip Rabeprazole Actavis, ypač ilgiau nei vienus metus, gali šiek tiek padidėti šlaunikaulio, riešo ar stuburo lūžio pavojus. Pasakykite gydytojui, jei sergate osteoporoze arba jei vartojate kortikosteroidų (tai gali padidinti osteoporozės riziką).

Jeigu Rabeprazole Actavis vartosite ilgai (ilgiau negu vienerius metus), Jūsų gydytojas Jus tikriausiai reguliariai stebės. Apsilankę pas gydytoją turite jį informuoti apie kiekvieną naują ar skirtingą simptomą bei aplinkybes.

Vaikams
Rabeprazole Actavis vaikams vartoti negalima.

Kiti vaistai ir Rabeprazole Actavis
Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. 
Tai apima ir vaistus, įsigytus be recepto, augalinius preparatus.

Ypač svarbu pasakyti savo gydytojui ar vaistininkui, jei vartojate bet kurio iš toliau išvardytų vaistų.
-	Ketokonazolo ar itrakonazolo (vaistų, vartojamų grybelinėms ligoms gydyti). Rabeprazole Actavis gali mažinti šios grupės vaistų koncentraciją Jūsų kraujyje. Gydytojui gali prireikti koreguoti Jūsų dozę;
-	Atazanaviro (vaisto nuo ŽIV infekcijos). Rabeprazole Actavis gali mažinti šios grupės vaistų koncentraciją Jūsų kraujyje, ir jie neturi būti vartojami kartu;
-	Metotreksato (chemoterapinio vaisto, kuris didelėmis dozėmis vartojamas vėžiui gydyti). Jei vartojate didelę metotreksato dozę, gydytojas gali laikinai sustabdyti gydymą Rabeprazole Actavis.

Jei nesate tikri, ar Jums yra bet kuri iš aukščiau nurodytų būklių, tai prieš pradėdami vartoti Rabeprazole Actavis, pasitarkite su gydytoju arba vaistininku.

Nėštumas ir žindymo laikotarpis
· Nevartokite Rabeprazole Actavis, jei esate arba manote, kad galite būti nėščia.
· Nevartokite Rabeprazole Actavis, jei maitinate ar planuojate maitinti krūtimi. 

Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju arba vaistininku.

Vairavimas ir mechanizmų valdymas
Vartojant šį vaistą gali pasireikšti mieguistumas. Jeigu toks poveikis Jums pasireiškė, nevairuokite ir nevaldykite jokių įrankių ar mechanizmų.

Rabeprazole Actavis sudėtyje yra natrio
Šio vaisto skrandyje neirioje tabletėje yra mažiau kaip 1 mmol (23 mg) natrio, t. y. jis beveik neturi reikšmės.


3.	Kaip vartoti Rabeprazole Actavis

Visada vartokite šį vaistą tiksliai, kaip nurodė gydytojas. Jeigu abejojate, kreipkitės į gydytoją arba vaistininką.

Šio vaisto vartojimas
· Tabletę iš lizdinės plokštelės išimkite tik tada, kai laikas vartoti vaistą.
· Nurykite tabletes užgerdami gurkšniu vandens. Tablečių negalima kramtyti ar smulkinti.
· Gydytojas nurodys, kiek tablečių ir kiek laiko jas reikia vartoti. Tai priklausys nuo Jūsų būklės.
· Jei šį vaistą vartojate ilgai, gydytojas stebės Jūsų būklę.

Suaugusiesiems ir senyviems pacientams

Nuo gastroezofaginio refliukso ligos (GERL)

Vidutinio sunkumo ar sunkių simptomų (simptominės GERL) gydymas
· Įprastinė dozė yra viena Rabeprazole Actavis 10 mg tabletė kartą per parą iki 4 savaičių.
· Tabletę išgerkite ryte prieš valgį.
· Jei Jūsų būklė po 4 gydymo savaičių atsinaujina, gydytojas gali nurodyti vartoti vieną Rabeprazole Actavis 10 mg tabletę kai reikia ir kada reikia.

Sunkesnių simptomų (erozinės ar opinės GERL) gydymas
· Įprastinė dozė yra viena Rabeprazole Actavis 20 mg tabletė kartą per parą 4-8 savaites.
· Tabletę išgerkite ryte prieš valgį.

Ilgalaikis simptomų gydymas (GERL palaikomasis gydymas) 
· Įprastinė dozė yra viena Rabeprazole Actavis 10 mg arba 20 mg tabletė kartą per parą tiek laiko, kiek nurodė gydytojas.
· Tabletę išgerkite ryte prieš valgį.
· Turite reguliariai lankytis pas gydytoją, kad jis galėtų įvertintų simptomus ir dozavimą.

Skrandžio opoms gydyti (pepsinėms opoms)
· Įprastinė dozė yra viena Rabeprazole Actavis 20 mg tabletė kartą per parą 6 savaites.
· Tabletę išgerkite ryte prieš valgį.
· Jei būklė nepagerėja, gydytojas gali nurodyti vartoti Rabeprazole Actavis dar 6 savaites.

Žarnyno opoms gydyti (dvylikapirštės žarnos opoms)
· Įprastinė dozė yra viena Rabeprazole Actavis 20 mg tabletė kartą per parą 4 savaites.
· Tabletę išgerkite ryte prieš valgį.
· Jei būklė nepagerėja, gydytojas gali nurodyti vartoti Rabeprazole Actavis dar 4 savaites.

H. pylori infekcijos sukeltoms opoms gydyti bei siekiant sustabdyti jų atsinaujinimą
· Įprastinė dozė yra viena Rabeprazole Actavis 20 mg tabletė du kartus per parą septynias dienas.
· Gydytojas kartu nurodys vartoti antibiotikų, vadinamų amoksicilinu ir klaritromicinu.
Daugiau informacijos apie kitus vaistus, vartojamus H. pylori infekcijai gydyti, pateikiama tų vaistų pakuotės lapeliuose.

Zolingerio-Elisono (Zollinger-Ellison) sindromui gydyti, kai skrandyje gaminama per daug rūgšties
· Įprastinė pradinė dozė yra trys Rabeprazole Actavis 20 mg tabletės per parą.
· Vėliau gydytojas dozę gali koreguoti, atsižvelgdamas į Jūsų reakciją į gydymą.
Jei esate gydomas ilgai, turėsite reguliariai lankytis pas gydytoją, kad jis galėtų įvertintų dozavimą ir simptomus.

Vartojimas vaikams
Šio vaisto negalima vartoti vaikams.

Pacientams, kurių kepenų funkcija sutrikusi
Turite pasitarti su gydytoju, kuris imsis ypatingų atsargumo priemonių prieš pradedant gydymą Rabeprazole Actavis ir jo metu.

Ką daryti pavartojus per didelę Rabeprazole Actavis dozę
Jeigu Rabeprazole Actavis  išgersite daugiau, negu Jūsų gydytojas skyrė, kreipkitės į gydytoją pagalbos arba vykite į ligoninę. Pasiimkite vaistų pakuotę su savimi.

Pamiršus pavartoti Rabeprazole Actavis
-	Jeigu pamiršote išgerti dozę, padarykite tai nedelsdami, kai tik prisiminsite. Jeigu jau bus beveik atėjęs kitos dozės vartojimo laikas, pamirštą dozę praleiskite ir toliau vartokite vaistą įprastai. 
-	Jeigu pamiršote išgerti vaisto daugiau kaip 5 dienas, prieš atnaujindami bet kurio vaisto vartojimą, kreipkitės į gydytoją.
-	Negalima vartoti dvigubos dozės (dviejų dozių iš karto) norint kompensuoti praleistą dozę.

Nustojus vartoti Rabeprazole Actavis
Paprastai simptomai palengvėja dar prieš visišką opos užgijimą. Svarbu, kad nenutrauktumėte tablečių vartojimo tol, kol to nenurodys gydytojas.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms. Šalutinio poveikio reiškiniai paprastai būna lengvi ir susilpnėja Jums nenutraukus šio vaisto vartojimo.

Jeigu pastebėsite kurį nors iš žemiau išvardytų sunkų šalutinio poveikio reiškinį, Rabeprazole Actavis vartojimą nutraukite ir nedelsdami kreipkitės į gydytoją – Jums gali prireikti skubios medicininės pagalbos.
-	alerginė reakcija - požymiai gali būti staigus veido patinimas, sunkumas kvėpuojant arba žemas kraujospūdis, kuris gali sukelti alpulį ar kolapsą.
-	dažnos infekcijos, tokios kaip gerklės skausmas ar aukšta temperatūra (karščiavimas), arba opos Jūsų burnoje ar gerklėje.
-	lengvai atsirandančios kraujosruvos ar kraujavimas.
-	geltona oda, tamsus šlapimas ir nuovargis, tai gali būti kepenų sutrikimų simptomai.
Šis šalutinio poveikio reiškinys yra retas (gali pasireikšti rečiau kaip 1 iš 1 000 asmenų).

-	Sunkus odos pūslėtumas, arba skausmingumas ar opos Jūsų burnoje ir gerklėje.
Šis šalutinio poveikio reiškinys yra labai retas (gali pasireikšti rečiau kaip 1 iš 10 000 asmenų).

Kiti galimi šalutinio poveikio reiškiniai:

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
-	infekcija;
-	sunkumas užmigti;
-	galvos skausmas arba svaigulys;
-	kosulys, sloga, ryklės uždegimas (faringitas);
-	poveikis skrandžiui arba žarnynui, pvz., skrandžio skausmas, viduriavimas, dujų kaupimasis virškinimo trakte (vidurių pūtimas), pykinimas, vėmimas arba vidurių užkietėjimas.
-	skausmas arba nugaros skausmas;
-	silpnumas arba simptomai, panašūs į gripo;
-	gerybiniai skrandžio polipai.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
-	nervingumas ar mieguistumas;
-	krūtinės infekcija (bronchitas);
-	skausmingi ir užsikimšę sinusai (sinusitas);
-	sausa burna;
-	nevirškinimas ar raugėjimas;
-	odos išbėrimas ar paraudimas;
-	raumenų, kojų ar sąnarių skausmas;
-	klubo, riešo ir stuburo lūžiai;
-	šlapimo pūslės infekcija (šlapimo takų infekcija);
-	krūtinės skausmas;
-	šaltkrėtis, karščiavimas;
-	kepenų funkcijos pokyčiai (nustatomas kraujo tyrimu).

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
-	apetito praradimas (anoreksija);
-	depresija;
-	padidėjęs jautrumas (įskaitant alergines reakcijas);
-	regėjimo sutrikimas;
-	opos (stomatitas) ar skonio pojūčio sutrikimai;
-	skrandžio sutrikimas arba skrandžio skausmas;
-	kepenų sutrikimai, įskaitant odos ir akių baltymų pageltimą (gelta);
-	niežtintis bėrimas ar pūslėta oda;
-	prakaitavimas;
-	inkstų sutrikimas;
-	svorio padidėjimas;
-	baltųjų kraujo ląstelių kiekio pokyčiai (matomi iš kraujo tyrimų), dėl ko gali dažniau pasireikšti infekcijos;
-	kraujo plokštelių kiekio sumažėjimas, dėl kurio pasireiškia kraujavimas arba greičiau nei įprastai atsiranda mėlynių;
-	pacientai, kurie anksčiau sirgo kepenų ligomis, labai retai gali susirgti encefalopatija (smegenų liga).

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
-	staigus sunkus odos išbėrimas, pūslėtumas arba lupimasis. Tai gali būti susiję su dideliu karščiavimu ir sąnarių skausmu (daugiaformė eritema, Stivenso-Džonsono [Stevens-Johnson (SJS)] sindromas ar toksinė epidermio nekrolizė [TEN]).

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
-	krūtų padidėjimas vyrams;
-	skysčių kaupimasis;
-	žarnos uždegimas (sukeliantis viduriavimą);
-	mažas natrio kiekis kraujyje, kuris gali pasireikšti nuovargiu ir sumišimu, raumenų trukčiojimu, traukuliais ar koma;
-	išbėrimas, galintis pasireikšti kartu su sąnarių skausmu;
-	jeigu Rabeprazole Actavis vartojate ilgiau nei 3 mėnesius, yra galimybė, kad sumažės magnio kiekis Jūsų kraujyje. Dėl sumažėjusio magnio kiekio galite jausti nuovargį, nevalingus raumenų susitraukimus, dezorientaciją, traukulius, apsvaigimą, padažnėjusį širdies plakimą. Jei pasireiškia nors vienas iš šių požymių, nedelsiant pasakykite gydytojui. Dėl mažo magnio kiekio kraujyje taip pat gali sumažėti ir kalio bei kalcio kiekis. Jūsų gydytojas gali nuspręsti reguliariai tikrinti Jūsų kraują, kad galėtų stebėti magnio kiekį.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytoju, vaistininkui arba slaugytojui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Rabeprazole Actavis

Šį vaistą laikykite vaikams nepastebimoje ir nepasiekiamoje vietoje.

Lizdinių plokštelių pakuotė
Laikyti žemesnėje kaip 25 C temperatūroje. Laikyti gamintojo pakuotėje, kad preparatas būtų apsaugotas nuo drėgmės.

Tablečių talpyklė
Laikyti žemesnėje kaip 25 C temperatūroje. Tablečių talpyklę laikyti sandarią, kad preparatas būtų apsaugotas nuo drėgmės.

Ant kartono dėžutės, lizdinės plokštelės ir etiketės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Rabeprazole Actavis sudėtis
-	Veiklioji medžiaga yra rabeprazolo natrio druska. Kiekvienoje skrandyje neirioje tabletėje yra 10 mg (arba 20 mg) rabeprazolo natrio druskos.
-	Pagalbinės medžiagos yra
10 mg:
Tablečių branduolys: povidonas, manitolis (E421), lengvasis magnio oksidas, mažai pakeista hidroksipropilceliuliozė, magnio stearatas.
Gruntas: etilceliuliozė, lengvasis magnio oksidas.
Skandyje neirus dangalas: metakliro rūgšties ir etilakrilato kopolimeras, polisorbatas 80, natrio laurilsulfatas, propilenglikolis, talkas, raudonasis geležies oksidas (E172), geltonasis geležies oksidas (E172) ir titano dioksidas (E171).
20 mg:
Tablečių branduolys: povidonas, manitolis (E421), lengvasis magnio oksidas, mažai pakeista hidroksipropilceliuliozė, magnio stearatas.
Gruntas: etilceliuliozė, lengvasis magnio oksidas.
Skandyje neirus dangalas: metakliro rūgšties ir etilakrilato kopolimeras, polisorbatas 80, natrio laurilsulfatas, propilenglikolis, talkas, geltonasis geležies oksidas (E172) ir titano dioksidas (E171).

Rabeprazole Actavis išvaizda ir kiekis pakuotėje
Rabeprazole Actavis 10 mg skrandyje neirios tabletės yra rausvos, dengtos, elipsės formos, abipusiai išgaubtos.
Rabeprazole Actavis 20 mg skrandyje neirios tabletės yra geltonos, dengtos, elipsės formos, abipusiai išgaubtos.

Pakuotės dydis:
Lizdinių plokštelių pakuotė: 7, 14, 20, 28, 30, 56, 60, 98, 100 arba 120 tablečių.
Plastikinė tablečių talpyklė su sausikliu: 30, 100 arba 250 tablečių.
Plastikinė tablečių talpyklė su integruotu sausikliu: 30, 100 ir 250 tablečių.

Gali būti tiekiamos ne visų dydžių pakuotės.

Registruotojas ir gamintojas

Registruotojas
Teva B.V.
Swensweg 5
2031 GA Haarlem
Nyderlandai

Gamintojas
Balkanpharma-Dupnitsa AD
3 Samokovsko Shosse Str.
Dupnitsa 2600
Bulgarija


Jeigu apie šį vaistą norite sužinoti daugiau, kreipkitės į vietinį registruotojo atstovą.
UAB Teva Baltics
Molėtų pl. 5 
LT-08409 Vilnius 
Tel.: +370 5 266 02 03 

Šis vaistas Europos ekonominės erdvės valstybėse narėse registruotas tokiais pavadinimais:
	Estija
	Rabeprazole Actavis

	Vengrija
	Acilesol

	Islandija
	Rabeprazole Actavis

	Lietuva
	Rabeprazole Actavis 10 mg skrandyje neirios tabletės, Rabeprazole Actavis 20 mg skrandyje neirios tabletės



Šis pakuotės lapelis paskutinį kartą peržiūrėtas 2025-08-29.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.




